Broj: 711-I-610-M-30/19-02-10

Zagreb, 1. ožujka 2019. g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15, u daljnjem tekstu: ZSSI), **na zahtjev dužnosnice Klementine Karanović, općinske načelnice Općine Majur, za davanjem mišljenja Povjerenstva,** na 40. sjednici, održanoj 1. ožujka 2019. g., daje sljedeće:

**MIŠLJENJE**

1. **Sukladno odredbama ZSSI-a nema zapreka da Općina Majur, odnosno, općinska načelnica Općine Majur, Klementina Karanović, u postupku odabira poslovnog subjekta, koji će za općinu obavljati poslove manjih popravaka na objektima u vlasništvu navedene Općine te, po provedenom postupku i uz ispunjenje propisanih uvjeta, stupi u poslovni odnos s trgovačkim društvom MILORADIĆ j.d.o.o. čiji je vlasnik i direktor ujedno vijećnik Općine Majur, izabran na nezavisnoj listi općinske načelnice za Općinu Majur.**
2. **U cilju zaštite vjerodostojnosti te očuvanja povjerenja građana u tijela Općine Majur, kao i u dužnosnike i osobe koje obavljaju javne dužnosti u Općini Majur, potrebno je da Općina Majur za nabavu radova navedenih u točki I. izreke provede postupak, koji će obvezno uključivati poziv na dostavu ponude najmanje trima poslovnim subjektima, registriranim za izvođenje potrebnih radova, bez obzira imaju li sjedište na području Općine Majur, objavu navedenog poziva na internetskim stranicama Općine, obavijest članovima Općinskog vijeća Općine Majur da trgovačko društvo MILORADIĆ j.d.o.o. sudjeluje u navedenom postupku te objavu odluke o odabiru najpovoljnijeg ponuditelja na internetskim stranicama Općine Majur.**

Obrazloženje

Zahtjev za davanjem mišljenja Povjerenstva podnijela je dužnosnica Klementina Karanović, općinska načelnica Općine Majur. U knjigama ulazne pošte zahtjev je zaprimljen 15. veljače 2019. g. pod poslovnim brojem 711-U-843-M-30/19-01-5, povodom kojeg se vodi predmet broj M-30/19.

Uvidom u Registra dužnosnika, koji ustrojava i vodi Povjerenstvo, utvrđeno je da je Klementina Karanović obnašala dužnost općinske načelnice Općine Majur od 24. svibnja 2013. g. do 29. svibnja 2017. g. te da istu dužnost obnaša i od 30. svibnja 2017. g.

Člankom 3. stavkom 1. podstavkom 43. ZSSI-a, propisano je da su općinski načelnici i njihovi zamjenici dužnosnici u smislu navedenog zakona, stoga je Klementina Karanović, povodom obnašanja dužnosti općinske načelnice Općine Majur obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnica u bitnom navodi da je član Općinskog vijeća Jovan Miloradić izabran na Nezavisnoj listi Klemetine Karanović. Imenovani član Općinskog vijeća Općine Majur je istodobno vlasnik udjela i direktor trgovačkog društva MILORADIĆ j.d.o.o. dužnosnica u zahtjevu dalje navodi da Općina Majur povremeno ima potrebu obavljanja manjih popravaka na objektima u svom vlasništvu (soboslikarski radovi, popravak krova, zamjena vodovodnih instalacija i sl.). Budući da na području Općine Majur nedostaje poslovnih subjekata koje obavljaju takve djelatnosti, dužnosnica traži mišljenje može li Općina Majur, i na koji način, stupiti u poslovne odnose s navedenim trgovačkim društvom.

Uvidom u službene internetske stranice Općine Majur utvrđeno je da je Jovan Miloradić član Općinskog vijeća Općine Majur.

Uvidom u Sudski registar nadležnog Trgovačkog suda u Zagrebu utvrđeno je da je pod matičnim brojem subjekta 080997884, OIB-om 34384214485 upisano trgovačko društvo MILORADIĆ j.d.o.o. Kao osnivač/član društva i osoba ovlaštena na zastupanje-direktor, upisan je Jovan Miloradić.

ZSSI *za dužnosnike* i, u propisanim okolnostima, *za članove obitelji dužnosnika*, propisuje zabranu stupanja poslovnog subjekta dužnosnika, odnosno poslovnog subjekta člana obitelji dužnosnika, u poslovne odnose s tijelom u kojem isti dužnosnik obnaša dužnost. Tako je člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu, a stavkom 2. istog članka propisano je da se zabrana poslovnih odnosa na isti način odnosi i na članove obitelji dužnosnika u slučaju kada je član obitelji dužnosnika na bilo koji način, izravno ili neizravno, stekao 0,5% ili više udjela u vlasništvu (kapitalu trgovačkog društva) od dužnosnika u razdoblju od dvije godine prije imenovanja odnosno izbora na javnu dužnost pa do prestanka njezinog obnašanja.

Povjerenstvo međutim utvrđuje da Jovan Miloradić nije dužnosnik u smislu članka 3. stavka 1. ZSSI-a niti je obnašatelj dužnosti u smislu stavka 2. istog članka te se stoga na imenovanog ne odnosi zabrana stupanja poslovnog subjekta, u kapitalu kojega imenovani sudjeluje s više od 0,5%, u poslovne odnose s Općinom Majur.

Člankom 4. stavkom 5. ZSSI-a propisano je da su povezane osobe u smislu ZSSI-a, uz osobe navedene u stavku 2. istog članka, ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. S obzirom da podnositeljica u zahtjevu navodi da je Jovan Moloradić izabran kao kandidat s Nezavisne liste Klementine Karanović, Povjerenstvo tumači da politička afilijacija, sama po sebi, ne predstavlja odnos povezanosti u smislu članka 4. stavka 5. ZSSI-a. Naime, načelni je stav Povjerenstva, izgrađen praksom Povjerenstva, da se članstvo dužnosnika i druge fizičke osobe u istoj političkoj stranci ili izbornoj koaliciji stranaka samo po sebi ne smatra okolnošću prema kojoj se ta druga osoba smatra osobno interesno povezanom s dužnosnikom u smislu članka 4. stavka 5. ZSSI-a. Na temelju činjenice da su određene osobe članovi iste političke stranke ili koalicije stranaka ili da su kandidati iste političke stranke ili koalicije stranaka za određenu javnu dužnost, bilo na državnoj, bilo na lokalnoj ili regionalnoj razini, može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, ali sama ta okolnost nije dovoljna da bi se opravdano moglo smatrati da su se te osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

Slijedom navedenog, nema zapreka da trgovačko društvo MILORADIĆ j.d.o.o. sudjeluje u postupku odabira poslovnog subjekta koji će za Općinu Majur obavljati poslove manjih popravaka na objektima u vlasništvu navedene Općine te po provedenom postupku, uz ispunjenje propisanih uvjeta, može biti odabrano za obavljanje navedenih poslova za Općinu Majur.

Premda Jovan Miloradić, kako je navedeno gore, nije dužnosnik u smislu ZSSI-a, obavljanje poslova člana Općinskog vijeća predstavlja obavljanje poslova javne dužnosti. Sukladno tome, Povjerenstvo ističe da je, u situaciji u kojoj osoba koja obavlja javnu dužnost namjerava stupiti u poslovne odnose s tijelom u kojem tu dužnost obavlja, u cilju zaštite vlastite vjerodostojnosti te očuvanja povjerenja građana u tijela Općine Majur, kao i u dužnosnike i osobe koje obavljaju javne dužnosti u Općini Majur, u ovom slučaju općinsku načelnicu Klementinu Karanović potrebno da Općina Majur za nabavu radova navedenih u točki I. izreke ove oduke provede transparentan postupak. Isti treba uključivati poziv na dostavu ponude najmanje trima poslovnim subjektima, registriranim za izvođenje potrebnih radova, bez obzira nalazi li im se sjedište na području Općine Majur, objavu navedenog poziva na internetskim stranicama Općine, obavijest članovima Općinskog vijeća Općine Majur da trgovačko društvo MILORADIĆ j.d.o.o. sudjeluje u navedenom postupku te objavu odluke o odabiru najpovoljnijeg ponuditelja na internetskim stranicama Općine Majur.

Slijedom navedenog Povjerenstvo je dalo mišljenje i uputu kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Klementina Karanović, elektroničkom dostavom
2. Objava na internetskoj stranici Povjerenstva
3. Pismohrana